LBW-leser loop sy jonger self raak by tentoonstelling | Landbou
Mnr. Izak Visagie het "homself" 64 jaar later op Landbouweekblad se voorbladuitstalling op die US Woordfees op Stellenbosch raakgeloop.
Een van die honderd voorblaaie op dié uitstalling was van hom as 5-jarige seuntjie agterop sy pa, mnr. Tat Visagie, se bokkarretjie.
Hy vertel: "Die twee kinders op die karretjie is ek (Klein Tat was my bynaam) en Jan Smit (Jan Tarras was sy bynaam). Jan Tarras se pa was oorlede Johannes Smit. Hy was 'n baie groot vriend van my pa en het ook op die plaas gewerk. Ek en Jan Tarras was groot speelmaatjies.
"Die bokke was twee groot Boerbokke wat onthoring was. Ek onthou nog die dag op Calvinia se boereweek, soos die landbouskou daardie jare genoem was, want die boere het die hele week lank geskou.
"Ons het op die karretjie geklim om 'n oefenronde te ry. Toe my pa die sweep klap dat ons begin beweeg, skrik die bokke só groot dat hulle met 'n helse spoed wegtrek. Ons het amper agteroor geval en tussen die motorkarre en omstanders beland.
Jan Smit en Izak Visagie vertoon mnr. Tat Visagie se kampioen-karbokke op Calvinia se tentoonstelling. FOTO: ?S.F. LENHOFF
"My moed het my begewe en ek het nie kans gesien om die leisels te vat nie. As julle mooi op die foto kyk, sal julle sien dat ek om lewe en dood vasklou. Terselfdertyd het ek hartstogtelik begin huil. Jan Tarras het toe die leisels oorgeneem. Ek dink hy het ook groot geskrik, maar hy was gelukkig twee jaar ouer en dapperder as ek.
"Ons het darem 'n suksesvolle ronde gery, tot groot vermaak van die toeskouers. Ek en Jan Tarras is toe met spookasem, liqourice drops en stokkielekkers beloon."
Mnr. S.F. Lenhoff het die foto geneem. Hy was destyds biologie-onderwyser aan die Hoërskool Calvinia. · Dié voorblad en ander stories is te sien in Landbouweekblad se spesiale eeufeesuitgawe, wat op 8 Mei op die rak is.